《重游龙泉寺感怀寄周箌云秦中》
清代·蔡銮扬

陂陁四五里，直西闻寺钟。入门波涛声，松栝皆天风。

廊庑昼深黑，神鬼虚无中。不觉衣裳寒，如游星斗宫。

老僧昔持钵，潭上制毒龙。至今雷雨交，鳞甲疑在空。

故人读书舍，径没蓬蒿丛。祇余湿薪灶，时见夜火红。

地废犹结赏，事往难追踪。仰屋发长叹，梦绕东陵东。

作者简介：蔡銮扬，字浣霞，桐乡人。嘉庆己未进士，历官福建延、建、邵道。有《证向斋诗集》。